Viceprimarul municipiului Vatra Dornei, Marius Rîpan, a semnat alături de primarul Ilie Boncheș contractul de proiectare și execuție a lucrărilor pentru reabilitarea primelor 20 de blocuri din municipiul Vatra Dornei. „Continuăm proiectele bune pentru Vatra Dornei”, a transmis Marius Rîpan. Acesta a precizat că durata termenului de execuție a contractului este de maximum 18 luni începând cu emiterea ordinului de începere a contractului.
„Durata de elaborare a proiectului tehnic asumată prin contract este de patru luni de la data emiterii ordinului de începere, însă reprezentanții firmei de proiectare ne-au asigurat că acest termen va fi diminuat la 2 luni, astfel încât execuția lucrărilor să poată fi demarată în a doua jumătate a lunii iulie 2024”, a precizat viceprimarul din Vatra Dornei. El a arătat că blocurile care vor fi reabilitate prin acest proiect sunt următoarele: I6, I7, I8, D3, G1, G2, D4, D5, A9 - str. Aleea Dornelor, bloc CFR - str. Dornelor, blocurile 5, G - str. Mihai Eminescu, blocurile: AFIZ, 4, 6 - str. Schitului, bloc Coop - str. 22 Decembrie și blocurile: D, 21, DB4, T55 - str. Unirii. Lucrările vor fi realizate de asocierea SC AVRIL SRL - SC ALCAROM SRL – SC KES BUSINESS SRL, iar valoarea contractului este de 43.275.589,75 lei, fără TVA.